SMERNICA KOMISIE 2008/67/ES
z 30. júna 2008,
ktorou sa mení a dopĺňa smernica Rady 96/98/ES o vybavení námorných lodí
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 96/98/ES z 20. decembra 1996 o vybavení námorných lodí (1), a najmä na jej článok 17,
keďže:
(1)
Na účely smernice 96/98/ES medzinárodné dohovory a skúšobné normy sa uplatňujú v aktualizovanej verzii.
(2)
Keďže zmeny a doplnenia medzinárodných dohovorov a uplatniteľných skúšobných noriem nadobudli účinnosť 1. júla 2002, keď bola posledný raz zmenená a doplnená smernica 96/98/ES, tieto zmeny a doplnenia by sa mali v záujme jasnosti začleniť do tejto smernice.
(3)
Medzinárodná námorná organizácia a európske organizácie pre normalizáciu prijali normy vrátane podrobných skúšobných noriem pre rad položiek, ktoré sú v zozname A.2 k smernici 96/98/ES alebo ktoré sa považujú za relevantné z hľadiska tejto smernice. Preto by sa takéto položky mali začleniť do prílohy A.1 alebo premiestniť do tejto prílohy z prílohy A.2.
(4)
Smernica 96/98/ES by sa mala preto zodpovedajúcim spôsobom zmeniť a doplniť.
(5)
Opatrenia stanovené v tejto smernici sú v súlade so stanoviskom COSS (Výboru pre bezpečnosť na mori), ktorý bol zriadený nariadením 2002/84/ES Európskeho parlamentu a Rady,
PRIJALA TÚTO SMERNICU:
Článok 1
Príloha A k smernici 96/98/ES sa nahrádza prílohou k tejto smernici.
Článok 2
Ak bolo zariadenie uvedené v prílohe A.1 pod záhlavím Názov položky ako „nová položka“ alebo prenesené do prílohy A.1 z prílohy A.2 vyrobené pred dátumom uvedeným v článku 3 ods. 1 v súlade s postupom typového schválenia, ktorý na území členského štátu platil pred týmto dátumom, takéto zariadenie je možné umiestňovať na trh a na palubu lode Spoločenstva počas dvoch rokov nasledujúcich po uvedenom dátume.
Článok 3
Transpozícia
1. Členské štáty prijmú a uverejnia najneskôr do 21. júla 2009 zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne oznámia Komisii znenie uvedených ustanovení a tabuľku zhody medzi uvedenými ustanoveniami a touto smernicou.
Členské štáty uplatňujú tieto predpisy od 21. júla 2009.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 4
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 5
Táto smernica je určená členským štátom.
V Bruseli 30. júna 2008